<classify> VIGOGO wa Kampuni ya Mawasiliano ya Six Telecoms Limited, akiwemo Wakili maarufu Dk Ringo Tenga, wameandika barua kwa Mkurugenzi wa Mashitaka nchini DPP yenye maombi mbalimbali kuhusu kesi ya uhujumu uchumi inayowakabili katika Mahakama ya Hakimu Mkazi Kisutu. Mbali na Tenga, washitakiwa wengine katika kesi hiyo ni Hafidhi Shamte au Rashidi Shamte ambaye ni Mkurugenzi Mkuu wa kampuni wa hiyo, Mfanyabiashara na Mkurugenzi wa kampuni hiyo, Peter Noni, Mkuu wa fedha wa kampuni hiyo Noel Chacha na Kampuni ya Six Telecoms. Wakili wa Serikali, Jacqueline Nyantori alidai jana mbele ya Hakimu Mkazi Mkuu, Thomas Simba kuwa shauri hilo limekuja kwa ajili ya kutajwa na kwamba katika ahirisho lililopita, upande wa utetezi uliomba kujadiliana na wateja wao. Baada ya kueleza hayo, Wakili wa Utetezi, Bryson Shayo alidai wameshauriana na wateja wao na katika mashauriano hayo washitakiwa wameandika barua kwa DPP kuzingatia agizo la Rais John Magufuli la Septemba 22, mwaka huu. Alidai Septemba 26, mwaka huu washitakiwa hao waliandika barua ambayo imekwenda kwa DPP iliyobeba maombi mbalimbali kuhusu shauri hilo hivyo, aliomba ahirisho la siku 14 ili barua iweze kujibiwa. Hakimu Simba aliahiri sha kesi hiyo hadi Oktoba 11 mwaka huu kwa ajili ya kutajwa na washitakiwa wamerudishwa rumande kwa sababu mashitaka yanayowakabili hayana dhamana kisheria. Dk Tenga na wenzake wanadai kuwa, kati ya Januari Mosi, 2014 na Januari 14,2016 Dar es Salaam, walitoza malipo ya mawasiliano ya simu za kimataifa chini ya kiwango cha Dola za Marekani 0.25 kwa dakika kwa lengo la kujipatia faida. Pia katika kipindi hicho, wanadaiwa kuhujumu miundombinu ya Mamlaka ya Mawasiliano Tanzania TCRA kwa kutoza gharama chini ya kiwango na kushindwa kulipa kiasi Dola za Marekani 3,282,741.12 kwa TCRA, kama malipo ya mapato. Pia wanadaiwa katika kipindi hicho walishindwa kulipa ada za udhibiti Dola za Marekani 466,010.07 kwa TCRA. Vile vile ,washitakiwa hao wanadaiwa kuwa waliisababishia TCRA hasara ya Dola za Marekani 3,748,751.22 sawa na Sh bilioni nane.  <topic>: KITAIFA 